"Setswana Puo ya Gae (HL)/P2 7 DBE/Ngwanaitseele 2016 NSC – Memorantamo POTSO 8: POTSO YA TLHAMO OMPHILE UMPHI MODISE – DPS Monyaise ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tlhamo ya motlhatlhojwa. • Motlalepule ga a ka a lemolola mpa, mme o ne a tsaya tshwetso e e maleba ka go boloka le go sireletsa morwae e bong Omphile go sa kgathalesege dikgwetlho tse a neng a lebane natso. • Ngwana ke mpho e e tswang go RaMasedi, e bile o na le tshwanelo ya go tshela jaaka mongwe le mongwe go sa kgathalesege gore o tshotswe ka fa tlase ga maemo a a ntseng jang. • Tshweetso e Motlalepule a e tsereng ya go boloka le go sireletsa morwae e maleba go sa belaetse sepe. • Motlalepule o ne a betelelwa ke lekau la tedu tsa katse le le neng le rulagantswe ke Thandi, ka ntlha ya lefufa le go boulelwa ga gagwe gore sekgele se mo dule dinaleng gonne a ne a le montle go mo gaisa jaanong basetsana botlhe ba simolola go mo katoga. • Go ne go le matshwanedi gore a ka bo a ne a lemolola ka a ne a sa rulaganyetsa lesea le, bogolosegolo gonne e ne e le gona a gorogang mo Gauteng go batla tiro, ka ntlha ya fa e le gopane wa moikapari. O ne a se na sepe sa go itlamela jaanong lesea lona o ne a tlaa le reng tota ka le ena a ne a ipalela. • Le fa go ntse jalo, Motlalepule ga a ka a lemolola, o ne a boloka le go sireletsa lesea le ka go le naya botshelo, mme morago a le rulaganyetsa kwa legaeng la bana maikaelelo e le gore e tlaa re morago fa a setse a ikgona a ye go le tsaya go le naya kgodiso e e maleba. • Ngwana ga a tshwanelwa go se newe tetla ya go tshela ka ntlha ya diphoso tse di dirilweng ke batsadi ba bona jaaka fa Motlalepule a ne a betelelwa le fa e ne e se ka go rata ga gagwe, mme e le ka ntlha ya lefufa le le apeetsweng le lejwe, mme lona la butswa fa lona le sala. Se, ke phoso ya batsadi, mme ga e amane ka gope le ngwana yo a iseng a tsholwe ka ntlha ya dikgwetlho tse batsadi ba rakaneng natso mo matshelong a bona. • Le fa Omphile a tlile ka petelelo, fela mmaagwe o ne a mo isa kwa a itseng gore o tlaa bona tlhokomelo e a neng a tlaa retelelwa ke go mo naya yona. • Ka go twe ngwana o godisiwa ke setšhaba, Omphile o ne a ithuelwa ke ngwana wa ga monnamogolo Ofentse go nna modisa wa dikgomo tsa ga rraagwe ka a setse a tsofetse, mme a tlhoka yo a ka mo romang. Monnamogolo ka a ne a rata thuto, o ne a mo tsenya sekolo, mme a tshwana le bana botlhe ntswa a ne a sa itse batsadi ba gagwe. • O ne a dira tiro e e nametshang mo lekgotleng la Baitiredi ya Bokapi jwa Moseja, e maitlhomo magolo a yona e neng e le go tlhabolola le go etela baagi ba metseselegae jaaka ba bone go dirwa mo dinageng tse di ka kwa ntle. Tiro e ya gagwe e ne ya mo kopanya le mmaagwe yo a sa bolong go ratha ka pelo ka ntlha ya go batlana nae. Kwalololo e ileditswe Phetla"